《石季野县丞见示喜雨诗次韵为谢》
宋代·晁公溯

骄阳裂厚地，沃壤变焦土。
野老呼苍天，吁嗟击雩鼓。
三时农甚劳，一饱天宜与。
自惭为刺史，封内当镇抚。
有灾累其人，无德及所部。
是邦喜讥切，相语闻俦侣。
不作傅说霖，空闵僖公雨。
敢欺二三子，鸡长数百户。
徒知祷神只，庶望救疾苦。
如起乖龙卧，便觉商羊舞。
坐令郡两堰，岂减渠六辅。
兹晨理衣冠，未暇挂神武。
伤心念疲氓，稽首谢明主。
丰年必可期，甘泽常顺序。
与君俱何幸，彼此德施普。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。